อยุธยาส่งทาร์เก็ตฟันด์6ลุยหุ้นไทยต่อเนื่อง
บลจ.อยุธยา ส่งกองทุนทาร์เก็ตฟันด์ 6 ลุยหุ้นไทยขายต่อเนื่อง หลังกองที่ 5 ยอดซื้อเต็ม 500 ล้านบาท
18 พ.ค. 2554

บลจ.อยุธยา ส่งกองทุนทาร์เก็ตฟันด์ 6 ลุยหุ้นไทยขายต่อเนื่อง หลังกองที่ 5 ยอดซื้อเต็ม 500 ล้านบาท
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า หลังจากบริษัทได้ปิดการเสนอขายกองทุนเปิดกรุงศรีอิควิตี้ 10% ทาร์เก็ต 5 (KFEQ10-5) ซึ่งมียอดซื้อหน่วยลงทุนเต็มมูลค่าโครงการ 500 ล้านบาทอย่างรวดเร็ว บริษัทจึงเสนอขายกองทุนเปิดกรุงศรีอิควิตี้ 10% ทาร์เก็ต 6 (KFEQ10-6) เพื่อรองรับความต้องการที่มีอยู่ โดยเปิดขายระหว่างวันที่ 19-25 พ.ค.2554 ลงทุนขั้นต่ำ 10,000 บาท
"ผลงานจากการเสนอขาย 4 กองทุนที่ผ่านมา ที่สามารถสร้างผลตอบแทนได้ตามเป้าหมายภายในระยะเวลาอันสั้นทุกกองทุน ประกอบกับปัจจัยทางเศรษฐกิจที่ยังคงน่าลงทุน  จึงทำให้มีนักลงทุนสนใจลงทุนในกองทุนเปิดกรุงศรีอิควิตี้ 10% ทาร์เก็ต 5 (KFEQ10-5) ในวันที่สองที่เปิดขาย"นายฉัตรพี กล่าว
กองทุนเปิดกรุงศรีอิควิตี้ 10% ทาร์เก็ต 6 (KFEQ10-6) เป็นกองทุนประเภททาร์เก็ตฟันด์ ซึ่งเป็นกองทุนที่กำหนดเป้าหมายและจ่ายคืนผลตอบแทนให้แก่ผู้ลงทุนเมื่อหน่วยลงทุนมีมูลค่าเพิ่มประมาณ10% หรือไม่ต่ำกว่า 11.11 บาทต่อหน่วย ภายในระยะเวลาประมาณ 1 ปีหรือน้อยกว่า โดยกองทุนจะลงทุนในหุ้นที่มีปัจจัยพื้นฐานที่ดีและมีแนวโน้มการเติบโตสูงโดยใช้กลยุทธ์การลงทุนจากความเชี่ยวชาญในการเลือกหลักทรัพย์และความคล่องตัวในการปรับกลยุทธ์การลงทุนตามสถานการณ์เพื่อสร้างผลตอบแทนตามเป้าหมายภายใต้ความเสี่ยงที่เหมาะสม